Borgarsyssel Museum
Store norske leksikon,Kunst og estetikk,Kulturinstitusjoner,Museum
Borgarsyssel Museum i Sarpsborg ble opprettet i 1921, og er et friluftsmuseum som ligger i nærheten av Sarpsfossen, ved stedet der den gamle middelalderbyen Borg en gang lå. Museet ligger rundt ruinene etter St. Nikolas kirke fra ca. 1115 som ble gravd ut i forbindelse med byens 900-årsjubileum i 1916. Rundt ruinene ble det anlagt en park, og i forlengelsen av denne ble gården Snekkenes, fra omkring 1764, flyttet fra Rakkestad til museet som dets første antikvariske bygg i 1921. I løpet av de neste tiårene fant store utvidelser sted, og museet har nå en samling på et tyvetalls antikvariske bygg og utstillingslokaler.
Museet ivaretar gårdsbygninger og hus fra Østfold, samt et gammelt gjestgiveri fra Sarpsborg by. En murt arbeiderbrakke i engelsk stil, St. Olavs Vold, ble bygd på området på midten av 1800-tallet med opprinnelig 20 leiligheter. Bygningen har tidligere tilhørt bedriften Borregaard. Det finnes også en arbeiderbolig fra samme tid bygget i tre, som har tilhørt Hafslund. Denne ble gjenoppført på museet i 1989, og er blant de seneste tilføyelsene til museet.I 1951 ble et ildfast administrasjons- og magasinbygg innviet. Dette bygget huser nå kontorer for Borgarsyssel Museum, Østfoldmuseenes administrasjon og Østfold fylkes billedarkiv. I forbindelse med Sarpsborgs 1000-års jubileum i 2016 ble det bygget en ny utstillingshall. Den fikk navnet Olavs hall, og huser en basisutstilling om Sarpsborgs eldre historie og middelalderbyen Borg samt skiftende utstillinger. Den har også fire faste installasjoner: «Sørnesuret», «Foucaults pendel», «Olavssøylen» og Thorbjørn Egners 12 tablåer over byens historie, laget i 1939. Museet ble i 2010 en del av stiftelsen Østfoldmuseene. Les mer i Store norske leksikon Borg – Sarpsborg Borgarsyssel Østfoldmuseene Relevante lenker Østfoldmuseene